**Eu număr, ah, plângând**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu număr, ah!, plângând:

– Al nopţii miez sună –

Al despărţirii ceas

Adânc vibră.

Adio! scump-acum.

Al lunii disc senin

Din crengi de arbori mari

S-arată plin.

Abia din braţ te las –

De trist abia mă duc,

Înainte-mi vecinic treci

Un blând năluc.

Şi zi şi noapte treci –

La tine-n veci gândesc,

Copil frumos şi blond,

Ce mult iubesc!

Auzi: din codri cum

Izvoare prund răstorn

Şi melancolic blând

Un glas de corn.